Document ID: /fineweb-2-swissfilter-quality_10-filterrobots/filtered/02821.jsonl.gz/44

Bremgarten, gradić koji leži na rijeci Reuss u kantonu Aargau odabrali smo za naš osmi susret hrvatsko – švicarskih brakova, a održao u nedjelju 17. ožujka 2012. Šest parova prijavilo se za obilazak ovog lijepog grada koji ima bogatu povijesnu prošlost.
Kod Pyramidenbrunnen dočekali su nas domaćini ovog susreta; Gorana i Karlfred Nydegger. Gospodin Robert Bamert, kojem je u pratnji bio Rolf Roth, simpatično nas je vodio kroz Bremgarten. Saznali smo da su ga izgradili Habsburgovci koji su vladali od 1415. i da je do 1798. pripadao grofoviji Baden. Nakon kratke vladavine Napoleona, osnivanjem kantona Aargau 1803. pa do danas, Bremgarten je samostalan grad.
Okružen s tri strane rijekom Reuss, stari dio grada je zatvoren za promet i slovi kao spomenik kulture. Razne građevine koje smo imali priliku vidjeti, potvrdile su da je ovaj grad doista zaslužio tu titulu: Katzenturm koji je uz restoran Bijou izgrađen 1415., Muri Amthof koji se spominje već 1367., kuća u kojoj je od 1793. do 1795. živio zadnji kralj Francuza, koji je u to vrijeme bio u izbjeglištvu, kao princ Louis – Philippe, Schellenhaus gdje je u 19. stoljeću bio zatvor, Zeughaus, Gartenlaube i mnoge druge znamenitosti. Posebno je na nas ostavio utisak Spittelturm i njegova povijest. U tom tornju nalazili su se zatvor i tamnica, a korišten je u tu svrhu 250 godina.
Objašnjavajući nam funkcioniranje i čitanje astronomskog sata na tornju, gospodin Bamert nam je pojasnio između ostalog zašto se na svim satovima pri korištenju rimskih brojeva broj 4 piše umjesto IV znakom IIII. IV je naime skraćenica za Boga Jupitera (IVPITER) i nije se smjela koristiti jer je to bilo bogohulstvo. Kod tornja smo završili s obilaskom grada i pridružili se ostalim parovima koji su nas dočekali u restoranu Stadtkeller.
Bilo je lijepo susresti poznata lica ali isto tako upoznati one parove kojima je bila premijera; ovom susretu nazočila su naime prvi put četiri nova para. Da bi međusobno dobili sliku jedni o drugima i upoznali se, svaki se par kratko predstavio. Kantonalno je najbolje bio zastupljen Aargau u kojem žive četiri para, St. Gallen i Schwyz zastupala su po dva para, dok su iz kantona Zürich, Waadt, Luzern i Schaffhausen bili prisutni po jedan par. Korjeni iz domovine hrvatskim su članovima iz raznih krajeva: Bedekovčine, Bjelovara, Đakova, Zagreba, Varaždina, Vinkovaca, Orahovice, Like, Bosne i Hercegovine. Najduži bračni staž ima bračni par König, iza njih je već više od četrdeset godina zajedničkog života, a najsimpatičnije se predstavio Wolfgang Baur koji je dan kad je upoznao svoju suprugu Elizabetu nazvao najljepšim i najsretnijim danom u životu. Ukusan ručak prošao je u ugodnim razgovorima i brzo nam približio trenutak kad smo se morali pozdraviti. No već sada sljedećem susretu koji će se održati u Birmensdorfu 9. studenog 2013. i na kojem će nam domaćini biti Myrtha i Joža Korpar raduju se svi sudionici dosadašnjih susreta.
Ako netko poznaje bračne parove gdje je jedna strana hrvatska, a jedna švicarska, obavijestite ih o našim okupljanjima, dostavite im mail adresu na koju se mogu javiti: <email-pii> ili na istu adresu pošaljite podatke parova.
pripremila: Ruža Studer
{gallery}stories/foto/udruge/hr_ch/bremgarten_2013/{/gallery}